ak:Fresh | Fresh Namibie | Aandkerk - Oorvloedige gawes
Lees Johannes 6:1-14. Die storie van die 5 brode en 2 vissies is vir ons baie bekend, maar wat staan vir jou vandag uit in hierdie storie, wat lees jy opnuut raak? Daar is meer tot die storie as net kos vir die hongeres.
Watter kontraste, uiterstes sien jy in die storie? Klein seuntjie, geen planne, min kos teenoor baie mense, meer as genoeg kos op die einde, die grootheid van God. Wat vir die dissipels soos groot probleme lyk, is vir Jesus 'n geleentheid.
Geleenthede is nie bepland nie, dis onverwags, maar geleenthede is waar wonderwerke gebeur. Lees weer vers 6. Jesus was opgewonde oor die krisis, want Hy het geweet hoe dit gaan uitspeel. Dit was 'n geleentheid om die skare met meer as 'n preek te bedien. Lees die volgende teksverse.
Hoe laat krisisse en probleme jou voel? Hoe laat swaar en slegte dinge rondom jou jou voel en reageer? Krisisse en probleme is 'n geleentheid om sout te wees, om die evangelie te verkondig, om te genees, te versterk, te ondersteun - jy moet opgewonde wees omdat jy reeds vir God as die oplossing het! En die oplossing is meer as wat nodig is. Die skare het net 'n preek gesoek, maar Jesus gee hulle meer as net 'n preek. Wat beteken dit vir jou om 'n aktiewe soeker na nood en behoefte te wees? Hoe moet jy uit jou gemaksone beweeg om probleme aan te spreek?
Dit is wat dissipelskap behels. Jy moet jou lyn uitgooi om vis te vang - die vis spring nie vanself in jou emmer nie. Is daar plekke, areas, geleenthede wat jy vermy omdat jy nie weet wat om te doen of hoe om te help nie? Of waaraan klou jy vas wat 'n geleentheid vir iemand anders kan wees?
Die seuntjie het twee vissies en vyf brode in sy hand gehad. Dit was nie genoeg vir die honger skare nie. Wat het jy in jou hand? Watter gawes en talente het God vir jou gegee? Waarin is jy goed of vaardig? Sê dankie vir God vir dit wat Hy jou mee geseën het! Is dit genoeg vir die krisisse en probleme in jou eie lewe, vir ander se lewens? Waarskynlik nie.
Jou gawes en talente is net die helfte van die storie, dis nie genoeg as jy dit net vir jouself hou nie. Wonderwerke gebeur as ons dit weggee, as ons dit opoffer... Wat beteken hierdie stelling vir jou? God se gawes en talente is eers genoeg as jy daarmee begin woeker, as jy dit laat werk vir die uitbreiding van die koninkryk. Dis nie meer wat ek het nie, maar wie ek is omdat ek die gawe van God het. Dink bietjie weer aan die spesifieke gawes en talente waarmee God jou geseën het. Hoe kan jy dit gebruik in jou huis? Hoe kan jy dit gebruik in die kerk?
En nou, hoe kan jy hierdie gawes en talente laat vermenigvuldig? Hoe kan jy dit verder laat strek, wyer laat gaan, meer as genoeg laat word? Rodney se gawe was om mense by die deur te groet op Sondae. Hy was skitterend daarin en mense het juis kerk toe gekom omdat Hy so vriendelik by die deur was. Hy het sy gawe voluit gebruik. Of het hy? Een Sondag toe kerk begin, staan Rodney agter die deur en vier nuwe vriendelike gesigte verwelkom die mense - Rodney het hulle opgelei en sy gawe vermeerder, vermenigvuldig en die vlam aangesteek, die stokkie aangegee. Nou het sy gawe selfs verder gestrek!
As jy weet van 'n behoefte of 'n nood, wat kan jy gee? Wat kan jy nog gee? Nie net brood of geld nie, maar ook gebed, ook die storie met ander deel, ens ens. Dan begin jou gawe werk en vlam vat!
Jesus se benadering is oorvloedig - oorvloedige genade, oorvloedige liefde, oorvloedige lewe - Joh 10:10 - want Hy weet hoe speel die storie uit. Wat beteken 'n oorvloedige lewe vir jou? Is Sondae se erediens genoeg? Is jou kollekte genoeg? Is die tyd van jy aan God se werk genoeg?